Djokovic-aansoek: Hof sal hom nie laat aanjaag | Maroela Media
Novak Djokovic. (Foto: Adrian Dennis/AFP)
Met net sowat 10 dae oor voor die Australiese Ope op 17 Januarie afskop, is dit nog onduidelik of Novak Djokovic, die wêreld se voorste manstennisspeler, wel aan dié toernooi sal kan deelneem.
Regter Anthony Kelly het Djokovic se dringende hofaansoek Donderdagaand [Australiese tyd] aanlyn aangehoor en gewaarsku dat "geregtigheid teen sy eie pas en deur die vereiste appèlproses sal geskied".
Uitsetting staar die tennisster in die gesig nadat Australië sy visum teruggetrek het omdat hy nie aan die land se toegangsbepalings voldoen het nie. Hy het hom gevolglik op 'n dringende grondslag tot die hof gewend om appèl teen dié besluit aan te teken.
Die regter het wel beveel dat Djokovic nie voor Maandag Australië sal moet verlaat nie. Die finale aanhoor van sy appèlaansoek gebeur dan. Hy het Djokovic se regspan egter gewaarsku dat hy nie onder druk geplaas sal word om vinnig uitspraak te lewer nie.
Die Serwiër het Woensdag in Australië aangekom, waarna immigrasiebeamptes hom ure lank by 'n fasiliteit in Melbourne aangehou en toegang tot die land geweier het.
Djokovic sal waarskynlik nóg 'n aand by 'n immigrasie-aanhoudingsfasiliteit in die stad deurbring terwyl hy veg om in die land te bly.
Djokovic het vroeër op Instagram gesê hy het kwytskelding gekry om aan die Australiese Ope deel te neem, al is hy nie teen Covid-19 ingeënt nie.
Die 34-jarige speler het voorheen geweier om sy inentingstatus bekend te maak, maar het al vantevore sy teenkanting teen inenting te kenne gegee. Hy het Covid-19 minstens al een keer opgedoen.
Een van Djokovic se groot teenstanders, Rafael Nadal, het intussen gesê Djokovic moet die gevolge daarvan dra dat hy nie ingeënt is nie.
"Hy het sy eie besluite geneem, en almal is vry om hul eie besluite te neem, maar daar is ook gevolge," het die Spanjaard gesê.
Scott Morrison, Australië se eerste minister, het vroeër gesê Djokovic het versuim om bewys van sy dubbele inenting of toepaslike mediese kwytskelding te lewer.
John Findley, 'n Australiese immigrasieprokureur, sê die staat én Djokovic sal 'n paar moeilike vrae in die hof moet beantwoord.
"As hulle sê hy het valse inligting verskaf, moet hy die geleentheid hê om daarop te antwoord."
Findley sê dit lyk egter of die staat se saak grootliks op inligting van sosiale media steun en dat hulle regsgronde vir hul aanklagte sal moet bewys.
Die klagte teen Djokovic kan daartoe lei dat hy vir drie jaar verbied word om weer om 'n visum aansoek te doen.
Toernooi-organiseerders kom ook voor moeilike vrae te staan.
Craig Tiley, uitvoerende hoof van Tennis Australië, het gesê Djokovic het geen spesiale behandeling ontvang nie, en dat net 26 van die sowat 3 000 spelers en ondersteuningspersoneel wat na Australië vir die toernooi reis om entstofvrystelling aansoek gedoen het. Slegs 'n handjievol was suksesvol.
Bykomende ondersoeke kan nou ook daardie mense in die gesig staar.
Deel van: Ander sport, Sport, Wêreldnuus
Australië is die toetsgronde van die kommunistiese NWO.
Grootse Nanny State op aarde!
Mediese vryskelding behoort nie die enigste vryskelding te wees nie. As ons met geloofsvryheid spog, behoort vryskelding op grond van geloofsbeswaar respekteer te word en geldig wees. Nie dat hy dit te kenne gegee het nie, maar ek praat wyer as net or hom.
As mens kyk hoe hy sy gesig trek op die foto dan ruik hy defnitief dit waar hy nou aangehou word ook seker… Pffff
Inenting keer nie dat 'n mens siek word nie en dit keer ook nie dat die ingeënte mens die virus versprei nie. Die storie is nou dat dit keer dat die ingeënte persoon ernstig siek word. Sodoende word "die druk op die gesondheidsdienste" verlig. Nou wat is dan die probleem? Waarom word daar so tekere gegaan oor mense wat hulle nie wil laat inent nie? Waar kom die bogstorie vandaan dat ons kan "terugkeer na normaal" as almal hulle tog net wil laat inspuit? Gewone logika wys tog dat die entstof nie die terugkeer na normaal gaan fasiliteer nie.